b'\n_START_ARTICLE_\nOpatijski festival\n_START_PARAGRAPH_\nOpatijski festival (kratko: Opatija) je bil jugoslovanski festival zabavne glasbe, ki je potekal v Opatiji v organizaciji Jugoslovanske radiotelevizije (JRT). Prvi\xc4\x8d je bil organiziran leta 1958 in do 1978 je potekal vsako leto, razen 1971\xe2\x80\x9372 in 1977. Po vzoru sanremskega in zagreb\xc5\xa1kega festivala so bile v prvih letih skladbe izvedene v dveh aran\xc5\xbeerskih razli\xc4\x8dicah z dvema pevcema (petje v alternacijah). Najbolj\xc5\xa1im pesmim so se podeljevale nagrade strokovne \xc5\xbeirije in ob\xc4\x8dinstva. Prva dobitnika nagrad sta bila M. Vandekar (Mala djevoj\xc4\x8dica) in D. Duki\xc4\x87 (Okre\xc4\x87em listove kalendara). V letih 1973\xe2\x80\x9376 je Opatija slu\xc5\xbeila kot izbor za jugoslovanskega evrovizijskega predstavnika. Leta 1978 se je festival preimenoval v Dneve jugoslovanske zabavne glasbe (Dani jugoslavenske zabavne muzike) in spremenil svoj zna\xc4\x8daj: manj\xc5\xa1i poudarek je bil na nagradah, uvedle so se nove glasbene zvrsti (\xc5\xa1ansoni, orkestralne kompozicije, rock). Direktorji festivala so bili Josip Stojanovi\xc4\x87, Veljko Milo\xc5\xa1i\xc4\x87 in Kre\xc5\xa1imir Oblak. Opatijski festival je veljal za najve\xc4\x8djega in najuglednej\xc5\xa1ega v nekdanji Jugoslaviji (na vsedr\xc5\xbeavni ravni). Na njem so pogosto sodelovali tudi slovenski avtorji in izvajalci.'